
______________________________________________________________________________

	МИНИСТАРСТВО РАДА И СОЦИЈАЛНЕ ПОЛИТИКЕ

	


	БЕОГРАД 

	Булевар Михајла Пупина 2


На основу члана 138. став 1. Устава Републике Србије („Сл. гласник РС“ бр. 98/06),  члана 31. став 2. и  члана 32. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Дома за децу и лица ометена у развоју „Др Никола Шуменковић“ у Стамници покренутог по сопственој иницијативи , на основу добијених информација и оствареног непосредног увида у стање, Заштитник грађана
У Т В Р Ђ У Ј Е

I У Дому не постоје елементи системске тортуре, нити свирепог односа према корисницима, али успостављени систем третмана садржи елементе који проузрокују понижавајући и нехуман однос према корисницима, који захтева унапређења рада и неодложне системске промене .

II У Дому постоје недостаци у раду настали због неадекватног остваривања надзорне улоге Министарства рада и социјалне политике. У Дому је у дужем временском периоду био постављен директор у статусу вршиоца дужности, а Управни одбор је био неактиван и није остварио адекватан однос са вршиоцем дужности директора установе, што је за последицу имало да су бројна питања управљања Домом остала  нерешена, а што се одразило и на актуелни  статус  корисника, посебно деце. 

III Успостављени систем организације стручног рада, број и посебно структура запослених у Дому, у којем стручни профили особља хронично недостају, за последицу има одсуство било какве рехабилитације корисника, па и оних са умереним сметњама и претвара Дом у азил и „последњу станицу“ за скоро све своје кориснике.

IV Одсуство адекватне и континуиране сарадње и координације Министарства рада и социјалне политике са Министарством здравља директно је проузроковало повреду права на адекватну здравствену заштиту корисника Дома, услед чега у Дому скоро годину дана не ради стоматолошка и гинеколошка амбуланта. Као последица наведеног је и то да је велика већина корисника под сталним дејством више од једног неуролептика и то старе генерације.

С обзиром на утврђено, у циљу унапређивања поштовања људских права корисника Дома и успостављања неопходног процеса њихове оптималне рехабилитације, Заштитник грађана упућује Министарству рада и социјалне политике следећу:
ПРЕПОРУКУ

1 Потребно је да Министарство рада и социјалне политике без одлагања, сагласно одредби члана 69 б. Закона о социјалној заштити и обезбеђивању социјалне сигурности грађана („Сл. гласник РС“, бр. 36/91, 79/91, 33/93, 53/93, 67/93, 46/94, 48/94, 52/96, 29/2001, 84/2004, 101/2005 - др. закон и 115/2005) именује директора Дома, као и да обезбеди, у складу са одредбом члана 69в. истог закона, правоваљан састав и рад Управног одбора установе. 
2 Потребно је да Министарство рада и социјалне политике без одлагања обезбеди запошљавање у пуном радном времену адекватног броја стручних и других радника (специјалних педагога, васпитача и др.), сагласно одредбама Правилника о ближим условима у погледу простора, опреме и потребних стручних и других радника за оснивање установа социјалне заштите и за обављање делатности, односно послова социјалне заштите („Сл. гласник РС“, бр. 75/91, 52/92, 44/93, 88/93 и 59/2008) а према укупном броју и карактеристикама корисника.

3 Министарство рада и социјалне политике ће у сарадњи са Министарством здравља Републике Србије без одлагања обезбедити запошљавање у пуном радном времену одговарајућег броја лекара опште праксе, стоматолога, неуропсихијатара и других лекара специјалиста, ради успостављања адекватне здравствене заштите корисника а до доношења одговарајућег правног акта којим ће та материја бити регулисана, као и успоставити систем континуираног пружања посебних екстерних специјалитичких прегледа.  

4 Потребно је да се иницира и реализује ревизија категоризације деце корисника, посебно деце на нижем календарском узрасту, да се у вези са тим успостави рад у пуном радном времену додатног броја специјалних педагога, а у сарадњи са Министарством здравља да се реализује ревизија медицинске терапије, што све треба да омогући подизање и јачање капацитета корисника, ради њиховог постепеног враћања у породице, односно обезбеђивање њиховог смештаја у хранитељске или усвојитељске породице.
5 Потребно је без одлагања обезбедити услове за рад стоматолошке и гинеколошке ординације и корисницима омогући адекватну здравствену заштиту у области гинекологије и стоматологије. 
6 У делу који се тиче медицинских услова за рад у Дому и одређивања медицинске терапије, препоручује се Министарству рада и социјалне политике да у сарадњи са Министарством здравља Републике Србије отклони све уочене мањкавости и допринесе унапређивању поштовања људских права корисника Дома и успостављању неопходног процеса њихове оптималне рехабилитације.

У складу са чл. 31. став 3. Закона о Заштитнику грађана, Министарство рада и социјалне политике обавестиће овај орган најкасније у року од 60 дана од дана добијања препоруке о томе да ли је и како поступило по истој, односно које је мере предузело у том циљу. 
РАЗЛОЗИ
Мониторинг тим Заштитника грађана посетио Дом за децу и лица ометена у развоју „Др Никола Шуменковић“ у Стамници (у даљем тексту „Дом“) и извршио непосредну контролу поштовања права и третман корисника
 са нарочитим освртом на социопсихолошку и здравствену заштиту, као и контролу услова боравка и услова рада у Дому.

Посета је најављена дан раније, како би мониторинг тиму био омогућен приступ релевантној документацији и просторијама у којима су смештени корисници, као и разговор са запосленима у Дому.

Увидом у документацију, разговором са запосленима и непосредним увидом у стање поштовања права корисника, као и услова рада запослених, мониторинг тим је сачинио детаљан извештај о посети. 

У Дому борави 427 корисника. Од тог броја 245 корисника су женског пола и 182 мушког. Од укупног броја 348 корисника је старије од 18 година, а 79 корисника су деца од 6 до 18 година. Корисници, а међу њима и деца су неписмени, али не постоји  никакав облик едукације корисника у том смислу. Дом не обезбеђује дневну и недељну штампу, магазине, нити располаже библиотеком.

У односу на овај број корисника, у Дому је запослено 200 радника, од којих је само један лекар опште праксе, један  специјални педагог, 22 медицинске сестре, 85 неговатељица, један физиотерапеут и један лабораторијски техничар, као и друго помоћно особље. По уговору о допунском раду, ангажовани су лекари специјалисти: неуропсихијатар, интерниста и пнеумофтизиолог, који своје услуге дају по потреби, тј. позиву. Ван радног времена, викендима и празницима, у случају потребе, лекара телефоном контактира медицинска сестра и даје лекару обавештења о стању корисника, на основу чега лекар телефонски ординира терапију, или одлучује да ли да се корисник  транспортује у неку од здравствених установа (Петровац на Млави, Пожаревац, Београд). У време када је једини лекар на годишњем одмору и евентуалних непредвиђених одсуства доктора, долази (три пута недељно) лекар из Хитне помоћи Петровца на Млави.

До 31. марта 2009. године, није се водила посебна евиденција о повредама, већ су се  све повреде, без обзира на начин настанка, евидентирале само у здравственом картону корисника, али се од 1. априла води и посебна евиденција, након међусобног повређивања две малолетне кориснице. 
Корисници у Дом долазе са медицинском документацијом у којој је већ наведена  психијатријска или неуролошка терапија. Даље контроле и промене терапије води неуропсихијатар (који је ангажован по уговору на два до три сата недељно). 
Велика већина корисника има антиепилептичну терапију (скоро искључиво фенобарбитон). Наведен је податак да око 300 корисника «има епилепсију». У Извештају комисије Министарства здравља
 наводи се да (у том тренутку, од тадашњих 450 корисника) „322 штићеника болује од разних хроничних психоза а 169 од разних форми епилепсија“. Неуропсихијатар пак говори о томе да је «прошле године њих 70 отишло на ревизију» и урађен им је контролни електроенцефалограм (ЕЕГ), непознатом броју  је укинута антиепилептична терапија а било је свега «3-4 рецидива» (тј. поновољена епилептична напада). 

Ово наводи на помисао да би редовније праћење и активна терапија евентуалних епилептичних напада могло значајно да смањи како број корисника на антиепилептичној терапији, тако и евентуално дозе лекова који се дају, или би ове мере резултовале увођењем других антиепилептика осим фенобарбитона. Фенобарбитон има неуротоксичне ефекте, изазива седацију и поремећаје понашања и когниције и неопходно је квалитетно праћење и процена његове примене (Kwan P, Brodie MJ (September 2004). Овакав приступ свакако није остварљив уз повремнено ангажовање неуропсихијатра и начелно нерегулисаним упућивањем на специјалистичке прегледе ван Дома. 

 Друго питање је „полипрагмазија“, тј. коришћење више од једног неуролептика истовремено. 

Наведене коментаре везане за фармакотерапију треба посматрати у контексту свеукупног третмана, јер фармакотерапија је само један од видова третмана, најмање пожељан, иако понекада неопходан. 
Током посете није уочена појава фиксације корисника за кревет. 

У оквиру психосоцијалне рехабилитације у установи се примењује само „радна терапија“ у оквиру радионица и дневне структурисане активности, које се своде на „окупациону терапију“.
Институција не пружа могућност адекватне рехабилитације. Уочено је да не постоје развијени програми за подизање нивоа независности према индивидуалним способностима корисника, од савладавања основних „животних вештина“ (прање руку, прање зуба), преко вежбања комуникацијеске вештине, до оспособљавања за евентуално независно становање – кување, спремање и одржавање стана, итд., иако је скоро 10% корисника Дома смештено са постављеном дијагнозом лаке менталне ретардације, и они би свакако били први у реду за адекватније осамостаљивање кроз програме унутар Завода а касније и у заједници. 
Поставља се и питање, које се односи на валидност тих категоризација, пошто су корисницима додељиване теже категорије, јер категорија „умерена ментална ретадација“ није подразумевала покривање свих трошкова домског смештаја. Извештај Заштитника грађана садржи детаљан опис једног случаја - корисника Н.Н. старог 15 година, који је дошао са дијагнозом лаке менталне ретардације и значајним поремећајем понашања, који захтева пажњу и третман.
Све наведено се нарочито негативно одражава на статус деце опредељен раном категоризацијом,  која ни у једном случају није била предмет ревизије. Иако је процена запослених да нико од корисника нема потенцијала за развој својих капацитета, сматрамо да то није објективна и тачна процена. Утисак је да би један број деце, уз адекватну системску и систематску  подршку могао да настави живот у својој биолошкој или другој, алтернативној породици.

Комплементарна, индивидуализована психосоцијална рехабилитација је неодвојиво повезана са питањима фармакотерапије, јер у институцијама у којима је први аспект развијен и обезбеђује значајну подршку, фармакотерапија постаје третман секундарне важности.
Сходно наведеном, установа  функционише као „последња станица“.
Од јуна 2008. године решењем Здравствене инспекције Министарства здравља забрањено је обављање гинеколошке и стоматолошке здравствене делатности у Дому, све док се не обезбеде услови у погледу простора, опреме и кадрова.

Од тада се поједина акутна стања денталне патологије (апсцеси и сл.) лече само медикаментозно. 

Недопустиво је да у периоду од годину дана корисницима није омогућена стоматолошка и гинеколошка здравствeна заштита.  Надлежни у Министарству здравља и Министарству рада и социјалне политике, али и руководиоци установе нису благовремено успоставили неопходне услове за рад стоматолошке и гинеколошке службе у установи, чиме је начињен изузетан пропуст на штету корисника. 

Иако у Дому нема системске тортуре нити свирепог односа према корисницима, постојећи општи систем социјалне и медицинске заштите корисника, садржи елементе који проузрокују понижавајући и нехуман однос према корисницима  Дома, који предложеним мерама из ове препоруке мора   бити без даљег одлагања заустављен и преусмерен у правцу напуштања институције, односно подизања квалитета живота  оних корисника који ће ту остати и даље.
	ЗАШТИТНИК ГРАЂАНА

	

	Саша Јанковић


Доставити :

· у списе предмета
�Сви термини у овом акту који су наведени у мушком граматичком роду, односе се без дискриминације и на лица женског пола. Термином корисник обухваћена су лица свих узраста.


� Документ под називом: „Извештај одабраних надзорника о раду и условима рада у Специјалном заводу за децу и омладину „Др Никола Шуменковић“ у Стамници, од 24.07.2008.

